Praksis på Round Hill Primary School, Beeston, 

13.03- 31.03.06

Våren 2006 var jeg så heldig å få dra til utlandet på praksis. Jeg går nå mitt tredje år og følte at dette var noe jeg ville prøve. Vi var fire studenter fra HIST som reiste sammen og fikk en fantastisk opplevelsestur. Vi hadde et godt samarbeid og gikk veldig godt sammen. Vi reiste først til London og tilbrakte noen dager sammen før vi reiste til Beeston. Dette var en fin mulighet til å bli kjent med hverandre og få litt ferie før praksisen startet.  
Round Hill Primary School ligger midt i Beeston sentrum og er en barneskole med ca 500 elever i alderen 5- 11 år. Her kan barna starte når de er 4-5 år, på en slags førskole. Skolen er en toetasjes murbygning hvor selve bygget ikke er i beste stand. De har jobbet mye med å  gjøre det fint ved å henge opp tegninger og andre fargerike prosjekter i korridorer og rom. Den første dagen fikk jeg omvisning av to elver på det trinnet jeg skulle være på. De guidet meg til biblioteket, gymsalen, AV-rom, klasserommene, toaletter og møterom. Det var fint å få se hvilke muligheter skolen hadde av areal. Det som overrasket meg var at de ikke hadde garderober til elevene. Så når de hadde gym måtte guttene og jentene skifte om på gangen og i klasserommet. 
Skolen ligger 10-15 minutter utenfor Nottingham sentrum. Det er en skole med sammensatte elevgrupper med forskjellig økonomisk og sosial bakgrunn. Barna er på skolen fra kl: 08.50- 15.30 hver dag. Vårt første møte med skolen var veldig bra. Lærerne på skolen var veldig imøtekommende og hjalp oss med den minste ting. Dette hadde mye å si for hvordan vi kom til å trives resten av tiden. Atmosfæren på møterommet var bra og vi følte oss som en av ”gjengen”. 
Jeg var veldig spent på hvordan oppholdet kom til å bli. Det å sette seg inn i et nytt skolesystem med andre rutiner og arbeidsmetoder, og ikke minst et annet språk var utfordrende, men samtidig utrolig lærerikt. Her måtte man bare kaste seg ut i det så fort som mulig. Det var nye utfordringer hver dag og en måtte være trygg på seg selv. 
Jeg skulle tilbringe mine tre uker sammen med en 6. klasse. (I Norge vil dette tilsvare 5 trinn, i og med at de begynner ett år tidligere). Den første uka gikk med til å observere klassen og sette meg inn i daglige rutiner som klasseopprop og matregistrering. (Elevene fikk hver dag tilbud om lunsj/middag). Arbeidsmiljøet i klassen var veldig godt og læreren hadde god kontroll på elevene. Hun var streng og ga tydelige beskjeder som klassen måtte følge. Her lærte jeg mye. Fikk notert ned ulike teknikker hun brukte som fungerte veldig bra. Jeg hadde kun tre undervisningøkter i løpet av praksisperioden. Dette p.g.a. at jeg observerte den første uka, var på tur i tre dager andre uka og syk 2 dager i den siste uka. Elevene øvde også til Sats- prøver som skulle gjennomføres rett etter påskeferien. Derfor hadde læreren en del undervisning selv. Praksisen gikk veldig fort så jeg følte at jeg ikke fikk vist fram mine kvaliteter. Det å prestere med en gang framfor hele klassen på engelsk var en stor utfordring. Det var veldig mye opp til oss selv og vi gjorde kun det vi følte oss trygg på. Vi ble aldri kastet ut i noe som vi selv ikke ville. 
Jeg fikk observert mye i løpet av tiden jeg var der. Var interessant å se ulike lærere undervise, hvor de brukte varierende læringsmetoder og virkemidler. De fagene jeg tok del i var engelsk, matte, samfunnsfag, gym, musikk, historie, naturfag og lesing/skriving. 

Man lærer utrolig mye ved å ha en individuell praksis. Det er viktig å sette seg mål og vite hva man vil oppnå. En må stole på seg selv og ikke være redd for å prøve nye ting. Den største utfordringen var vel språket. Det å komme på de riktige ordene til en hver tid. Her fungerte kroppsspråket utrolig bra til tider. Ellers var elevene veldig tålmodige og sa ifra hvis det var noe de lurte på eller ikke forsto. Det jeg savnet litt var den oppfølgingen og veiledningen vi har i Norge. Her burde jeg kanskje vært mer frampå og ”forlangt” mer. Slik hadde jeg også fått bedre utbytte av praksisen ved å evt. gjennomføre flere undervisningøkter og ha mer ansvar. 
Noe jeg ikke klarte å venne meg helt til, var forholdet mellom elev- lærer. Det skulle være veldig autoritært, altså veldig ulikt fra hva jeg var vant med. Kan ta et eksempel:

Det var noen jenter i klassen som danset riverdance og jeg lurte på om de kunne lære meg noen steg. Klassen skulle ha dans en dag så jeg spurte om jeg kunne være sammen med jentene i pausen før timen startet. Dette syntes ikke læreren noe om. Jeg måtte passe på slik at vi ikke ble for mye ”venner” og at de så på meg mer som en kompis og ikke ga meg den respekten en lærer skulle ha. Jeg forsto selvsagt hva hun mente, og at hun trodde denne løsningen var best for meg. Der og da føltes det helt rart ut å måtte si nei til disse elvene. Løsningen ble at jentene lærte hele klassen noen steg på slutten av dansetimen. 

Læreren til klassen hadde ikke vært øvingslærer før, slik at hun var litt usikker på hvordan hun skulle veilede og inkludere meg fra første stund. Jeg visste heller ikke hva hun ville jeg skulle gjøre i løpet av de første dagene. Her kunne vi ha kommunisert bedre. Følte at jeg ikke fikk vist meg nok fram, og at det tok for lang tid før klassen ble kjent med meg. Det kunne ha hjulpet veldig på hvis jeg kunne ha fått presentert meg selv for klassen og pratet mer med dem, istedenfor å sitte og observere så mye som jeg gjorde. (Selv om dette var nødvendig). Det skal nevnes at jeg gikk rundt i klasserommet og lærte meg navn og hjalp elever under arbeidsøkter hvis de trengte hjelp til noe.  
I løpet av perioden jobbet jeg en del med elever som trengte ekstrahjelp. Det var lærerikt å se hvordan de la opp undervisningen med tanke på tilpasset opplæring. I noen fag delte de opp trinnet i tre grupper (dårlig, middels, bra) og gjennomførte undervisningen på tre ulike måter. Nivået i klassen var veldig sprikende slik at det var vanskelig å få alle til å henge med på den ordinære undervisningen. Klassen var generelt veldig stille og jobbet godt når de fikk beskjed om det.  

En mandag i klassen: Starter med oppstilling på skolegården før de går stille i rekke opp til klasserommet. Deretter leser elevene i sin egen bok, mens læreren tar opprop og lunsjregistrering kl 08.50. Timen varer til kl 10.15, og hele klassen går til aulaen og har ”assembly” (samlingsstund). Deretter er det pause fra kl 10.35 til neste time starter kl 10.50 og varer til 12.00. Da har de mat- og lekepause fram til kl 13.00, når en ny time starter og varer til kl 14.10 Ny pause og neste time starter kl 14.25 og varer til kl 15.35. Med andre ord, en lang dag! 

Skolen er absolutt verdt et besøk og man lærer utrolig mye. Lærerne var veldig opptatt av at vi skulle trives og ha det bra. De arrangerte flere sosiale sammenkomster med oss. Blant annet turer, bar - og restaurant besøk. Dette var veldig koselig. Økonomisk sett gikk det ganske greit. Vi betalte 75 pund for å bo hos en lærer på skolen i ca 3 uker. Ellers gikk det med en del penger til mat, transport og div. Det er absolutt anbefalt og du lærer utrolig mye om deg selv som lærer. Det er noe helt annet å ha individuell praksis i et annet land. 
Jeg er glad for at jeg fikk denne sjansen, det er en fin opplevelse å ha med i studietiden og videre på veien.  

